**A1 Hrvatska d.o.o**., Zagreb, Vrtni put 1, OIB: 29524210204, kojeg zastupaju \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ (dalje u tekstu: A1 Hrvatska), s jedne strane

i

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_** (dalje u tekstu: Operator korisnik), s druge strane

(dalje u tekstu zajedno: **Ugovorne strane**)

sklopili su dana \_\_\_\_\_\_\_\_\_\_\_\_\_\_\_\_\_\_\_\_\_, sljedeći

**UGOVOR O PRISTUPU I ZAJEDNIČKOM KORIŠTENJU ELEKTRONIČKE KOMUNIKACIJSKE INFRASTRUKTURE I POVEZANE OPREME (KABELSKE KANALIZACIJE) A1**

(dalje u tekstu: **Ugovor**)

**UVODNE ODREDBE**

* 1. A1 Hrvatska je operator javnih komunikacijskih mreža koji ima prava infrastrukturnog operatora u smislu Zakona o elektroničkim komunikacijama te ima izgrađenu elektroničku komunikacijsku infrastrukturu i povezanu opremu (dalje u tekstu: EKI) odnosno kabelsku kanalizaciju. Radi otklanjanja dvojbi, za potrebe ovog Ugovora pojam EKI obuhvaća kabelsku kanalizaciju A1 Hrvatska kao infrastrukturnog operatora.
  2. Operator korisnik je operator javnih komunikacijskih mreža u Republici Hrvatskoj te u svrhu pružanja istih ima namjeru koristiti se izgrađenom kabelskom kanalizacijom A1 Hrvatska iz prethodnog stavka.
  3. A1 Hrvatska, kao infrastrukturni operator, obvezan je omogućiti Operatoru korisniku, uz naknadu i na temelju sklopljenog Ugovora, pristup i zajedničko korištenje svoje EKI (kabelske kanalizacije), a uz ispunjavanje odgovarajućih uvjeta za pristup i zajedničko korištenje iste sukladno Zakonu o elektroničkim komunikacijama te Pravilniku o načinu i uvjetima pristupa i zajedničkog korištenja EKI i druge povezane opreme.

Slijedom gore navedenih uvodnih utvrđenja, Ugovorne strane dogovaraju kako slijedi:

**PREDMET UGOVORA**

**Članak 1.**

* 1. Predmet ovog Ugovora je reguliranje međusobnih prava i obveza Ugovornih strana u vezi pristupa i zajedničkog korištenja (najma) izgrađene kabelske kanalizacije u vlasništvu A1 Hrvatska u skladu s tehničkim rješenjem \_\_*(unijeti broj TR-a)\_\_* koje se nalazi u Prilogu 1 ovog Ugovora i čini njegov sastavni dio.

**TEHNIČKO RJEŠENJE**

**Članak 2.**

2.1. Tehničko rješenje mora biti u potpunosti usklađeno s Pravilnikom o načinu i uvjetima pristupa i zajedničkog korištenja elektroničke komunikacijske infrastrukture i druge povezane opreme i sadržavati:

1. tehnički opis predmetnog rješenja
2. situaciju kabelske kanalizacije predmetne trase
3. lokaciju svakog pojedinog zdenca
4. međusobnu udaljenost između zdenaca po načelu od sredine do sredine zdenca
5. broj i tip cijevi između zdenaca
6. točno određen način i poziciju uvlačenja kabela Operatora korisnika na rasklopima zdenaca duž cijelog dijela trase
7. popis potrebnog materijala i potrebnih radova po vrsti, količini i cijeni, uz naznaku stavki koje su predmet refundiranja
8. predviđeni vremenski plan izvođenja radova.

2.2. Ako tehničko rješenje izradi Operator korisnik ono, osim elemenata iz stavka 2.1. ovog članka, obavezno mora sadržavati i jedinične cijene radova i materijala koji će biti predmet refundiranja i bez toga će se smatrati nepotpunim.

2.3. Ako tehničko rješenje izradi A1 Hrvatska, Operator korisnik je dužan temeljem popisa potrebnog materijala i radova iz tehničkog rješenja dostaviti A1 Hrvatska jedinične cijene radova i materijala koji će biti predmet refundiranja. Bez suglasnosti na tehničko rješenje i dostavljenih jediničnih cijena Operatoru korisniku neće biti dozvoljeno izvođenje radova.

2.4. A1 Hrvatska daje suglasnost na tehničko rješenje Operatora korisnika broj \_\_*(unijeti broj TR-a)\_\_*, ali zadržava pravo tražiti ispravke ili dorade istog ako smatra da je izrađen suprotno propisima, pravilima struke ili stanju na terenu. U tom slučaju je Operator korisnik obvezan dostaviti ispravljeno ili dorađeno tehničko rješenje.

2.5. Ako tehničko rješenje izradi A1 Hrvatska, jednako pravo prigovora ima Operator korisnik.

2.6. Prigovor se može odnositi i na visinu troškova radova i materijala u tehničkom rješenju i/ili na rokove.

**CIJENA I PLAĆANJE**

**Članak 3.**

3.1. Ugovorne strane određuju jedinstvenu godišnju cijenu najma u iznosu od \_\_*(unijeti cijenu)*\_\_ EUR (bez PDV-a).

3.2. Operator korisnik će cijenu iz prethodnog stavka plaćati temeljem ispostavljenog računa A1 Hrvatska u roku od 30 (trideset) dana od dana ispostavljanja istog na žiro-račun A1 Hrvatska IBAN: HR3424840081100341353otvoren kod Raiffeisenbank Austria d.d. Zagreb.

**NADZOR**

**Članak 4.**

* 1. A1 Hrvatska može, prema vlastitom nahođenju, istovremeno ili naknadno, obavljati nadzor i kontrolu prilikom:
* izvođenja radova iz tehničkog rješenja,
* redovitog održavanja kabela,
* otklona smetnji/interventnih radova.
  1. Operator korisnik je dužan obavijestiti A1 Hrvatska o početku radova 3 (tri) radna dana prije početka izvođenja istih.
  2. U slučajevima kad radovima može biti ugrožena sigurnost prometa, ljudi i elektroničkog komunikacijskog prometa, A1 Hrvatska može na kraći rok odgoditi početak izvođenja radova, privremeno zaustaviti radove i/ili naložiti posebne uvjete za izvođenje radova. U slučaju nepridržavanja naloženih uvjeta, A1 Hrvatska će odmah zaustaviti i zabraniti izvođenje radova.
  3. Troškovi nadzora su uključeni u cijenu najma kabelske kanalizacije, osim ako se radi o radovima uzrokovanim razlozima na strani Operatora korisnika.

**IZVOĐENJE RADOVA**

**Članak 5.**

* 1. Svi radovi moraju se izvoditi u skladu s tehničkim rješenjem odobrenim od strane A1 Hrvatska, zakonskim propisima, a posebno Zakonom o prostornom uređenju i Zakonom o gradnji, Zakonom o elektroničkim komunikacijama, Zakonom o zaštiti na radu, Zakonom o cestama, Zakonom o sigurnosti prometa na cestama i podzakonskim propisima donesenim na temelju tih zakona, te odlukama o komunalnom redu jedinica lokalne i područne (regionalne) samouprave na području na kojem se radovi izvode.
  2. Ako A1 Hrvatska prilikom nadzora izvođenja radova od strane Operatora korisnika ili treće osobe po izboru Operatora korisnika utvrdi nedostatke ili nepravilnosti, tražit će od Operatora korisnika da ih otkloni. Troškove otklanjanja nedostataka i nepravilnosti, kao i time uzrokovane troškove dodatnog nadzora, snosi Operator korisnik.
  3. Ako se, zbog nepredviđene situacije prilikom izvođenja radova, ukaže potreba za promjenom tehničkog rješenja, Operator korisnik može uz suglasnost A1 Hrvatska odstupiti od tehničkog rješenja što će obje strane potvrditi u pisanom obliku. U slučaju većih odstupanja od tehničkog rješenja zbog nepredviđene situacije prilikom izvođenja radova, Operator korisnik je dužan predložiti izmijenjeno tehničko rješenje.
  4. Ako Operator korisnik neopravdano kasni s dovršetkom započetih radova više od 15 (petnaest) dana, A1 Hrvatska će početi obračunavati naknadu 15. (petnaestog) dana od isteka roka za završetak radova predviđenog vremenskim planom iz tehničkog rješenja.

**PRIMOPREDAJA RADOVA**

**Članak 6.**

* 1. Primopredaja radova mora biti provedena najkasnije u roku od 15 (petnaest) radnih dana od dana završetka radova, a potvrđuje se potpisom Zapisnika o primopredaji i kontroli kvalitete izvedenih radovakoji se nalazi u Prilogu 2 ovog Ugovora i čini njegov sastavni dio.
  2. Operator korisnik je obvezan u roku za primopredaju dostaviti A1 Hrvatska izvedbeno-tehničku dokumentaciju koja treba sadržavati:
* naziv Operatora korisnika,
* naziv dionice/broj tehničkog rješenja,
* datum dostave dokumentacije,
* opis trase,
* tehničke podatke (tip kabela, oznaka kabela sa naznakom Operatora korisnika, promjer kabela, dužina kabela, dužina trase),
* situacijski prikaz trase u mjerilu M 1:1000 u .dwg formatu s položajem zdenaca u kojima je jednoznačno definirano zauzeće cijevi kabelske kanalizacije (s prikazom nove popune prostora cijevima malih promjera ili mikro cijevima) na profilu svakog kabelskog zdenca na obje strane i oznakom u kojoj je cijevi novi kabel,
* podatak o svakoj rezervnoj dužini, kolika je i u kojem je kabelskom zdencu smještena,
* podatke o kabelskim zdencima u kojima su smješteni nastavci,
* zapisnik o kalibraciji cijevi izrađene od polietilena visoke gustoće ako je tehničkim rješenjem bilo predviđeno polaganje novih cijevi u postojeću trasu, u slučaju proširenja ili dopune postojećeg kapaciteta kabelske kanalizacije,
* ateste za ugrađeni materijal (cijevi i spojnice cijevi),
* dokaznica mjera,
* specifikaciju radova i materijala koji su predmet refundiranja Operatoru korisniku.
  1. Izvođač radova (A1 ili Operator korisnik) jamči kvalitetu izvedenih radova i ugrađenog materijala u razdoblju 2 (dvije) godine od primopredaje.
  2. Ako Operator korisnik u roku iz stavka 6.1. ne dostavi dokumentaciju iz stavka 6.2. ovog članka ili u slučaju kašnjenja s primopredajom radova, a isto je preduvjet za ispunjenje obveza A1 Hrvatska prema trećima, Operator korisnik se obvezuje odgovarati za štetu koju bi zbog toga trpjeli treći, a koji bi tu štetu potraživali od A1 Hrvatska.
  3. Operator korisnik neće bez opravdanog razloga odbiti primopredaju izvedenih radova. Ako Operator korisnik bez opravdanog razloga odbije primopredaju, smatrat će se da je primopredaja izvršena istekom tehničkim rješenjem predviđenog vremenskog plana za izvršenje radova i A1 Hrvatska će ispostaviti račun za naknadu i za troškove izrade nedostajuće dokumentacije. Primopredaja izvršena na opisani način ne isključuje obvezu Operatora korisnika da otkloni nedostatke koje A1 Hrvatska nadzorom utvrdi. Potpisom Zapisnika o primopredaji i kontroli kvalitete izvedenih radova A1 Hrvatska postaje vlasnikom položenih zaštitnih cijevi malog promjera i mikrocijevi te proširene ili dograđene kabelske kanalizacije.

**ODRŽAVANJE KABELSKE KANALIZACIJE**

**Članak 7.**

* 1. Kabelska kanalizacija izgrađena je sukladno zakonima i propisima koji su bili na snazi u vrijeme njezine gradnje.
  2. A1 Hrvatska će održavati kabelsku kanalizaciju u urednom stanju te Operatoru korisniku omogućiti njezino neometano korištenje. Troškovi održavanja kabelske kanalizacije uračunati su u cijenu najma.
  3. A1 Hrvatska će obavijestiti Operatora korisnika najmanje 7 (sedam) dana prije izvođenja radova koji mogu utjecati na instalacije ili rezultirati smetnjama/prestankom rada uređaja ili opreme Operatora korisnika.
  4. Radi osiguranja sigurnosti i cjelovitosti elektroničke komunikacijske mreže i infrastrukture A1 Hrvatska ima pravo pregleda i kontrole ispravnosti opreme Operatora korisnika (kabeli, spojnice, nosači rezervnih dužina, brtve, čepovi, cijevi i sl.).

**PRIJAVA PREKIDA ILI OŠTEĆENJA KABELSKE KANALIZACIJE**

**Članak 8.**

* 1. Jedinstveni kontakt za prijavu prekida ili oštećenja kabelske kanalizacije je:

|  |  |
| --- | --- |
| e-mail: | [EKI@A1.hr](mailto:EKI@A1.hr) |

* 1. Prijava prekida ili oštećenja kabelske kanalizacije dostavlja se na obrascu koji se nalazi u Prilogu 3 ovog Ugovoru i čini njegov sastavni dio.
  2. U slučaju prijave prekida ili oštećenja kabelske kanalizacije od strane Operatora korisnika A1 Hrvatska jamči da će vrijeme odziva na prijavu kvara biti najviše 12 (dvanaest) sati. Vrijeme uklanjanja prekida ili oštećenja A1 Hrvatska će odrediti nakon utvrđivanja uzroka prekida ili oštećenja, ovisno o potrebnim radovima i predradnjama koje prethode popravku, te obavijestiti Operatora korisnika.
  3. Ako Operator korisnik prijavi prekid ili oštećenje kabela ili kabelske kanalizacije, a A1 Hrvatska utvrdi da prekida ili oštećenja nema, Operator korisnik je dužan A1 Hrvatska naknaditi stvarne troškove intervencije.
  4. U iznimnim situacijama, Operator korisnik prilikom prijave prekida ili oštećenja kabela ili kabelske kanalizacije može zatražiti od A1 da samostalnom intervencijom otkloni prekid ili oštećenje kabela ili kabelske kanalizacije. Ako A1 odobri takvu intervenciju, Operator korisnik će pristupiti radovima, a A1 će po završetku radova naknaditi troškove radova Operatoru korisniku.

**VIŠA SILA**

**Članak 9.**

9.1. Ugovorne strane neće biti odgovorne za neizvršavanje bilo koje obveze iz ovog Ugovora ako je nemogućnost izvršenja rezultat događaja više sile odnosno događaja izvan kontrole Ugovornih strana i neovisnog od njihove volje, koji izravno utječe na izvršenje obveza iz ovog Ugovora i čija pojava nije posljedica nepažnje bilo koje Ugovorne strane, a koji se nije mogao predvidjeti niti izbjeći, pod uvjetom da je Ugovorna strana pogođena događajem više sile o tome dostavila obavijest drugoj Ugovornoj strani. Viša sila nije ograničena samo na elementarne nepogode, ratno stanje, štrajk, embargo, restrikcije.

9.2. U slučaju više sile, pogođena strana će uložiti sve svoje napore kako bi ispunila svoje obveze iz ovog Ugovora. Ugovorna strana pogođena događajem više sile dužna je o tome odmah, a najkasnije u roku od 24 (dvadesetčetiri) sata, pisanim putem obavijestiti ostale Ugovorne strane, s naznakom uzroka i odgovarajućim dokazima o postojanju više sile.

**ODGOVORNOST I NAKNADA ŠTETE**

**Članak 10.**

10.1. Svaka ugovorna strana odgovara i dužna je naknaditi stvarnu (običnu) štetu koja može nastati drugoj ugovornoj strani kao posljedica neispunjenja odnosno kašnjenja u ispunjenju svojih obveza.

10.2. Niti jedna od ugovornih strana nije odgovorna za neizravnu štetu bilo koje vrste, osim stvarne (obične) štete.

10.3. Ugovorne strane neće se smatrati odgovornima za neispunjenje odnosno kašnjenje u ispunjenju svojih obveza iz Ugovora, kao ni za bilo koju štetu nastalu na temelju neispunjenja odnosno kašnjenja u ispunjenju obveza zbog djelovanja više sile. Višom silom se smatraju događaji koje ugovorne strane nisu mogle predvidjeti, izbjeći ili otkloniti, kao što su vremenske nepogode, potres, poplava, požar, udar groma itd..

10.4. U slučaju da je bilo koja od ugovornih strana u ispunjenju Ugovora ometena višom silom, dužna je o tome pisanim putem obavijestiti drugu ugovornu stranu u roku od 48 sati, s naznakom uzroka.

10.5. A1 Hrvatska ne odgovara za štetu koja može nastati krajnjim korisnicima Operatora korisnika uslijed pružanja, odnosno nepružanja usluga Operatora korisnika, osim ako je šteta nastala krivnjom A1 Hrvatska.

U slučaju da krajnji korisnik pokrene sudski postupak, ili podnese zahtjev za naknadu štete od A1 Hrvatska,koja nije nastala krivnjom A1 Hrvatska, u vezi s uslugama koje pruža Operator korisnik, Operator korisnik dužan je stupiti umjesto A1 Hrvatska u pokrenuti sudski postupak.

**POVJERLJIVOST**

**Članak 11.**

11.1. Sve informacije i podaci koje će jedna ugovorna strana učiniti dostupnima drugoj Ugovornoj strani u svrhu izvršavanja odredbi ovog Ugovora, kao i ovaj Ugovor u cijelosti, smatraju se tajnim podacima. Tajni podaci se ne mogu koristiti, osim u svrhe određene ovim Ugovorom, bez izričitog pristanka obje Ugovorne strane.

11.2. Ni jedna Ugovorna strana neće biti odgovorna za otkrivanje ili korištenje podataka koji sukladno ovom Ugovoru predstavljaju tajne podatke, a koji:

a) već jesu ili postanu poznati javnosti, osim putem povrede ovog Ugovora ili,

b) se moraju otkriti na temelju zakona sukladno zahtjevu nadležnog tijela.

11.3. U slučaju povrede ove obveze od bilo koje od Ugovornih strana, druga Ugovorna strana ima pravo raskinuti ovaj Ugovor. U slučaju prestanka ovog Ugovora, odredbe ovog članka ostaju na snazi i nakon njegova prestanka.

**SPRJEČAVANJE KORUPCIJE**

**Članak 12.**

12.1. Ugovorne strane neće tražiti, prihvatiti niti dati nikakve povlastice koje bi služile u svrhu podmićivanja.

Ovaj Ugovor kao i kompletna poslovna veza temelji se izričito na zajedničkoj obvezi ugovornih strana da sukladno odredbama ovog članka poduzmu sve što je u njihovoj moći kako bi se spriječila korupcija.

Ugovorne strane će se prije svega pobrinuti:

1. da za isporuke roba i/ili usluga svake vrste neće tražiti ili nuditi, davati ili primati, pokušavati, podržavati ili tajiti bilo kakva neprimjerena plaćanja ili koristi druge vrste u osobne svrhe ili u svrhu privilegiranja trećih, posebice ne iz razloga sklapanja ovog Ugovora ili kako bi isti ostao na snazi ("Slučaj korupcije");
2. da će se nabava dobara i/ili usluga svake vrste za svakog potencijalnog ponuđača jednako transparentno kreirati i provesti, prije svega u pogledu svih njegovih naknada, dogovora ili mogućih sukoba interesa vezano uz nabavu;
3. kao i da će se u slučaju povrede Ugovora dosljedno primjenjivati sankcije određene zakonom, odredbama ovog članka kao i ovim Ugovorom.

12.2. Ugovorne strane će osigurati da u sprječavanje korupcije budu uključeni svi njihovi djelatnici i ostali savjetnici, a posebice oni koji su bili ili će biti uključeni u sastavljanje ugovora, pregovore o ugovorima te sklapanje ugovora kao i da će se odredbe ovog članka u potpunosti odnositi na njih.

12.3. Ukoliko nastupi Slučaj korupcije ili se pojavi sumnja na Slučaj korupcije, obje ugovorne strane se obvezuju pobrinuti da djelatnici na koje se to odnosi i/ili djelatnici koji su za takav slučaj saznali relevantne informacije proslijede na e-mail adresu:

[Whistleblower@a1.hr](mailto:Whistleblower@a1.hr)

Osobni podaci osoba koje otkrivaju odgovarajuće informacije tretiraju se povjerljivo i neće biti proslijeđeni drugim službama ili osobama.

U slučaju nastupanja Slučaja korupcije prouzrokovanog od jedne od ugovornih strana, druga ugovorna strana ima pravo trenutačno prekinuti pregovore o ugovorima te s trenutačnim učinkom raskinuti ugovore koji su sklopljeni i na temelju ponašanja pod točkom (i) stavka 12.1., uključujući i ovaj Ugovor.

U slučaju nastupanja Slučaja korupcije ili neke druge povrede jedne od obveza iz ovog članka ugovorna strana koja je počinila povredu obveze dužna je drugoj ugovornoj strani isplatiti naknadu štete u visini do 3 (tri) % vrijednosti ovog Ugovora.

**TRAJANJE I PRESTANAK UGOVORA**

**Članak 13.**

13.1. Ovaj Ugovor sklapa se na neodređeno vrijeme.

13.2. Svaka Ugovorna strana može otkazati ovaj Ugovor pisanom obaviješću dostavljenom drugoj Ugovornoj strani bez navođenja posebnog razloga za otkaz, uz otkazni rok od 6 (šest) mjeseci.

13.3. A1 Hrvatska smije raskinuti Ugovor uz pisanu obavijest Operatoru korisniku samo u slučaju:

- neplaćanja računa (ako Operator korisnik ne podmiri bilo koji dugovani i nesporni račun za usluge koje su pružene temeljem ovog Ugovora u roku od 30 (trideset) dana od zaprimanja pisane opomene),

- prestanka postojanja Operatora korisnika ili gubitka ovlaštenja,

- ako je društvu A1 Hrvatska, iz razloga koje nije sam prouzročio, nemoguće ili nedopušteno daljnje pružanje ove usluge,

- ako Operator korisnik učestalo krši odredbe Ugovora.

13.4. Raskid Ugovora, iz bilo kojeg od razloga navedenih u prethodnom stavku ovog članka, obavlja se po sljedećoj proceduri:

1) U slučaju kada Operator korisnik propusti platiti dospjelo i neosporeno dugovanje, A1 Hrvatska pisanim putem dostavlja Operatoru korisniku opomenu o neplaćanju kojom ga poziva da u roku od 30 (trideset) dana od datuma opomene izvrši plaćanje. Ova opomena ujedno predstavlja pisanu obavijest o povredi ugovornih obaveza.

2) Ako Operator korisnik ne izvrši plaćanje, niti nakon proteka roka iz opomene, A1 Hrvatska upućuje Operatoru korisniku pisanim putem obavijest o raskidu Ugovora u kojoj navodi razlog raskida. Ova obavijest dostavlja se na znanje Hrvatskoj regulatornoj agenciji za mrežne djelatnosti.

3) U ostalim slučajevima iz stavka 3. ovog članka A1 Hrvatska dostavlja Operatoru korisniku obavijest o nastupu razloga zbog kojega je ovlašten raskinuti Ugovor, u kojoj određuje od kada se smatra da je ugovor raskinut.

4) U obavijesti o raskidu Ugovora A1 Hrvatska navodi rok u kojem je Operator korisnik dužan o svom trošku izvršiti izvlačenje svojih kabela iz kabelske kanalizacije A1 Hrvatska. Rok za izvlačenje kabela ovisi o broju trasa i ukupnoj dužini kabela i ne može biti kraći od 30 (trideset) dana, kako bi Operator korisnik imao dovoljno vremena da obavijesti svoje korisnike niti duži od 60 (šezdeset) dana.

5) Ako Operator korisnik u predviđenom roku ne obavi izvlačenje svojih kabela, A1 Hrvatska će pristupiti izvlačenju i račun za izvođenje radova dostaviti Operatoru korisniku.

**PRIJENOS OVLASTI**

**Članak 14.**

14.1. Niti jedna Ugovorna strana nije ovlaštena, bez prethodno pribavljene suglasnosti druge Ugovorne strane prenijeti svoje obveze iz ovog Ugovora na neku drugu pravnu ili fizičku osobu.

**PRAVNI SLJEDNICI**

**Članak 15.**

15.1. Sva prava i obveze iz ovog Ugovora prelaze na univerzalne pravne slijednike Ugovornih strana iz ovog Ugovora.

**IZMJENE I DOPUNE UGOVORA**

**Članak 16.**

16.1. Sastavni dio Ugovora čine svi njegovi prilozi.

16.2. Sve naknadne izmjene i dopune ovog Ugovora bit će valjane ako su sačinjene u pisanom obliku, uz suglasnost i potpis obje Ugovorne strane.

**RJEŠAVANJE SPOROVA**

**Članak 17.**

17.1. Ugovorne strane će međusobne sporove rješavati sporazumno, a ako to nije moguće, nadležan je stvarno nadležan sud u Zagrebu

**ZAVRŠNE ODREDBE**

**Članak 18.**

18.1. Ovaj Ugovor stupa na snagu danom njegova potpisivanja od strane ovlaštenih predstavnika obiju Ugovornih strana.

* 1. U znak prihvaćanja, Ugovorne strane potpisuju ovaj Ugovor.

|  |  |
| --- | --- |
| **Za A1 Hrvatska d.o.o.** | **Za Operatora korisnika:** |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
|  |  |
|  |  |
|  |  |
|  |  |
|  |  |

Popis priloga ugovoru:

1. Prilog 1: TEHNIČKO RJEŠENJE
2. Prilog 2: ZAPISNIK O PRIMOPREDAJI I KONTROLI KVALITETE IZVEDENIH RADOVA
3. Prilog 3: OBRAZAC ZA PRIJAVU PREKIDA ILI OŠTEĆENJA KABELSKE KANALIZACIJE
4. Prilog 4: OBRAZAC ZA NAJAVU RADOVA
5. Prilog 5: CJENIK